FLORIN ROTARU

FLORIN ROTARU

S-a născut pe 25.05.1968 în Buzău. Este ofiţer MapN şi a apărut în mai multe reviste, antologii şi volume colective de epigramă.

Florin Rotaru a câştigat mai multe premii la concursurile de epigramă şi poezie umoristică: Vama /Suceava, Gura Humorului, Vaslui, Iaşi, Galaţi, Constanţa, Bucureşti, Alba Iulia, Rm. Vâlcea, Tg. Jiu, Craiova, Vişeu de Sus etc.

A fost laureat cu premiul Uniunii Epigramiştilor din România (UER) pentru participarea şi distincţiile obţinute la festivalurile de umor din anul 2014.

De asemenea, a publicat volumul de autor: Umor la rotisor, epigrame şi poezie umoristică (2015). Este membru al Cenaclului NIGRIM Buzau şi membru UER din 2012.

SOARTĂ

O vreme bună al meu trai

A fost extrem de fericit

Încât credeam că sunt în Rai…

Pe urmă m-am căsătorit.

MINTEA DE PE URMĂ

Eram puştan, era frumoasă,

Mă ofticam că nu mă lasă,

Azi sunt căsătorit cu ea

Şi ce n-aş da de m-ar lăsa!

CONJUGALĂ

Nevasta-i la un pas de crimă,

Că am primit o anonimă

Şi ce-o împinge la omor

E c-am primit-o-n dormitor.

DRAGOSTEA, MEREU SURPRINZĂTOARE

Am o soţie dulce, iubitoare,

Pe zi ce trece mai surprinzătoare;

Chiar ieri, în dormitor, pe lună plină,

Ea m-a surprins din nou… cu o vecină.

O SOŢIE ÎNŢELEGĂTOARE

Când beau la birt de-mi uit şi casa,

Ea nu o ia ca handicap,

M-aşteaptă surâzând cu masa

… Pe care mi-o trânteşte-n cap.

IMPORTANȚA DIALOGULUI ÎN CĂSNICIE

De-atâţia ani comunicăm, cuminte,

Ca oameni responsabili şi maturi,

Că nici n-avem nevoie de cuvinte,

Doar semne şi vreo două-njurături.

COTIDIANĂ

Când, purtat de câte-un gând fugar,

Mai visez la cioara cea din par

Şi dorinţa-n sufletu-mi dospeşte,

„Vrabia” din mână mă ciupeşte.

VORBE

I-am spus nevestei mele c-o iubesc,

Că-mi este dragă fără de măsură,

Că o respect şi că o preţuiesc,

Dar câte nu se spun la băutură…

ÎN RÂNDUL LUMII

Să scap de-o viaţă cam nefastă

Am încercat să-mi fac un rost

Şi mi-am găsit în sat nevastă:

Nevasta şefului de post.

ÎNTREBĂRI

Mă minunam c-un gând prostesc,

Ce am făcut s-o cuceresc?

Iar astăzi, când soţie îmi e,

Mă-ntreb: de ce? De ce? De ce?!

NOROCUL… INOCENTULUI

Sunt conştient că m-a salvat

Şi-i port recunoştinţă vie,

Fiindcă nu a acceptat

Când am cerut-o de soţie.

ASCEZĂ

Când o ispită dulce, femeiască,

Îmi iese-n drum c-un evident motiv,

Mă rog la Dumnezeu să mă-ntărească,

Dar iau şi o Viagra, preventiv.

O RELAŢIE EXTRACONJUGALĂ SEAMĂNĂ CU BUNGEE-JUMPING-UL

Când sângele la cap se-adună

Şi, neavând prea multă minte,

Te-arunci cu capul înainte,

Măcar să fie coarda bună.

AMOR

Băiat fiind, de doruri biciuit,

În stânga şi în dreapta am iubit,

Dar a venit o vreme neplăcută:

Nici stânga şi nici dreapta nu m-ajută.

DRAGOSTEA TRECE PRIN STOMAC

Îmi e sau nu îmi e pe plac,

Iubirea trece prin stomac,

Că, iată, m-am îndrăgostit

Şi, Doamne, câte mai înghit…

UNEI PRIETENE ECOLOGISTE

Fiind copilă ea visa

Că animale va salva

Şi-un dobitoc tot a salvat,

Fiindcă nu s-a măritat.

CUMPĂTARE

Îmi face-n sâc duduia Ani,

Săltând maieul pe buric

Şi-o iert, că nu mai sunt la anii

La care nu iertam nimic.

LA HORĂ-N SAT

Cum îmi plăcea vecina mea,

M-am prins în horă lângă ea

Şi-n scurtă vreme s-a prins satul,

Dar nu s-a prins deloc bărbatul.

PÂNĂ NU VEZI, NU CREZI

Am depăşit cu greu sincopa,

Dar azi credinţa-mi umple casa,

Că-n Raiul ce-l promite popa

M-a dus aseară preoteasa.

SOACRA

Sfătoasă, vorbe dulci, blajine…

Ea e în stare să-ţi producă

Nelinişte – când ştii că vine,

Speranţe mari – când e pe ducă.

RECONCILIERE

Promit, cu soacra, oameni buni,

Să nu mă mai contrez de luni,

Că n-are rost să ne certăm…

Şi-n plus, duminică-o-ngropăm.

SPERANŢĂ

A apucat-o iar pe soacra mea

Neliniştea că vine-o iarna grea,

Eu, optimist, îmi fac cu dreapta cruce

Şi îi doresc să nu o mai apuce.

PASTORALĂ

Nea Gheorghe şi vecinul său, Ilie,

Se ceartă pe pământ de-o veşnicie

Şi presupun c-aşa s-a demonstrat

Că veşnicia s-a născut la sat.

Contents